La Generalitat invertirá 20 millones de euros en 13 centros públicos de Gandia
21 març 2018

## La Generalitat invertirá 20 millones de euros en 13 centros públicos de Gandia21 març 2018Última actualització: 14 juliol 2025

![](../gestion/img/_AO_3732-copia.jpg)  
  

**L’Alcaldessa de Gandia, Diana Morant i la** **regidora de Polítiques Educatives, Laura Morant**, han anunciat aquest matí novetats respecte del programa EDIFICANT: una iniciativa que ha dut a terme la Generalitat Valenciana en matèria d’educació i que suposarà una vertadera transformació (tant en imatge com en qualitat) per a molts centres educatius públics de la nostra ciutat, que venien demandant des de fa moltíssims anys actuacions de millora i que començaran a tindre ja en esta legislatura escoles i instituts de qualitat i moderns, adaptats al segle XXI. Demà dijous  s’aprovarà al plenari sol·licitar la delegació de competències i l’adhesió al projecte de cooperació entre l’Administració Local i la Generalitat Valenciana per a dur a terme el Pla Edificant a Gandia. I finalment la Conselleria d’Educació haurà de donar el vist i plau definitiu.

Així, l’Edificant programa de 2018 fins al 2022, amb el que es preveu una inversió de 700 milions d’euros per a la construcció de 200 centres i la reforma de 500. Sols per al 2018, el pressupost és de 111 milions.

Ací a Gandia, en els últims mesos, el govern local ha estat en contacte directe amb els centres públics, atenent les seues reivindicacions (moltes d’elles històriques), i va presentar un projecte amb propostes davant de la Generalitat perquè ho estudie.

Un projecte amb una inversió de quasi **20 milions d’euros per a 13 centres públics**: la major aposta educativa que s’ha fet a Gandia en les últimes dècades, i que no suposa cap despesa per a les arques municipals. Totes les actuacions de millora han estat consensuades amb els Consells Escolars dels centres i pel Consell Escolar Municipal. Es faran actuacions d’adequació i reforma de centres, millora d’equipaments, adequació d’instal·lacions elèctriques i de calefacció, aïllament tèrmic, rehabilitació d’espais, substitució de cobertes, de portes, de finestres, construcció i ampliació d’aules, millora de zones de jocs infantils, dels paviments, entre d’altres.

La Conselleria d’Educació es farà càrrec del cost de totes i cadascuna de les infraestructures, però delegarà la gestió i seguiment de les mateixes en l’Ajuntament de Gandia, _“que és l’administració més propera, la que millor coneix la ciutat i les necessitats dels centres educatius i la que més pot agilitzar les actuacions, que són absolutament necessàries després de tants anys d’inacció_. _Per això, el que suposarà el programa Edificant és una magnífica oportunitat per a molts centres que han estat abandonats durant dècades per un govern del PP que no apostava per l'educació pública i de qualitat__”_, ha assegurant l’alcaldessa.

Per la seua banda, la responsable d’Educació ha enumerat **les 13 actuacions per ordre de prioritat**, el que no significa que aquest siga l’ordre d’execució, perquè el ritme dependrà de la complexitat dels projectes. Alguns es realitzaran en paral·lel i altres, com els centres de nova construcció, vindran marcats pels procediments tècnics, que solen ser complexos:

1 – IES Ausiàs March: Reforma integral de l’edifici existent, amb ampliació de les instal·lacions en la parcel·la confrontant. Pressupost aproximat: 6’1 milions d’euros.

2 – CEIP Les Foies: Construcció d’un nou centre amb espais docents per a sis unitats d’infantil i 12 de primària... Pressupost aproximat: 5’6 milions d’euros.

3 – CEIP Mondúber: Adequació, reforma i millora dels equipaments. Pressupost aproximat: 1 milió d’euros.

4 – CEIP Benipeixcar: Adequació, reforma i millora dels equipaments. Pressupost aproximat: 400.000 euros.

5 – CEIP Roís de Corella: Adequació, reforma i millora dels equipaments. Pressupost aproximat: 1 milió d’euros.

6 – IES Maria Enríquez: Adequació del centre, reforma i millora dels equipaments. Pressupost aproximat: 1’3 milions.

7 – CEE Enric Valor: Adequació, reforma i millora dels equipaments. Pressupost aproximat: 700.000 €

8  - IES Tirant lo Blanc: Adequació, reforma i millora dels equipaments. Pressupost aproximat: 2 milions d’euros.

9 – CEIP Joan Martorell: Adequació, reforma i millora dels equipaments. Pressupost aproximat: 500.000 €.

10 – CEIP Botànic Cavanilles: A pesar de ser molt nou necessita necessita diverses reparacions per a esmenar deficiències de construcció; execució de coberta al trinquet; instal·lació d’una font al pati de primària; i reparació de les vessants als patis. Pressupost aproximat: 100.000 €.

11 – IES Veles e Vents: A pesar de ser relativament nou necessita la construcció d’un nou aulari i l’adequació de cobertes. Pressupost aproximat: 1 milió d’euros.

12 – CEIP Sant Francesc de Borja: A pesar de ser relativament nou necessita l’adequació, reforma i millora dels equipaments. Pressupost aproximat: 500.000 €.

13 – CEIP Joan XXIII: Instal·lació d’una coberta tèxtil i estructura metàl·lica al pati. Pressupost aproximat: 70.000 €.

La regidora de Més Gandia ha recordat també que les actuacions hauran de realitzar-se en períodes no lectius. _“Benvigut el programa, amb una inversió molt elevada després de 20 anys d’abandonament i amb una inversió gairebé nul·la. Els governs del Botànic i de Gandia sí que ens creguem l’educació pública, de qualitat i en valencià._ _No oblidem que el dret a l’educació i a la protecció de la infància i l'adolescència vénen aparellats al dret d’escolaritzar-se en centres educatius amb infraestructures adequades i qualitat”._

Per al govern local, tota esta inversió, per una part, millorarà la qualitat educativa dels nostre alumnat, però per altra, esdevindrà un motor econòmic per a la creació de nous llocs de treball per a fer front a totes les actuacions. Parlem no només d'obrers, també llanterners, fusters i moltes altres especialitats professionals.

Finalment, han agraït  al Govern del Botànic la seua ferma aposta per l’educació, atès que el Programa Edificant se suma al **Xarxa Llibres** (que garanteix que cap xiquet ni xiqueta vaja a escola sense llibres per la situació econòmica de la seua família). A més, **el pròxim curs l’escolarització de 2-3 anys serà gratuïta**, un altre compromís del Govern del Botànic en matèria d’educació.

I també han felicitat a tots els equips directius, membres dels consells escolars i la comunitat educativa en general per l’intens treball realitzat per contribuir a fer realitat el que per a molts ha estat un somni.

La comunitat educativa ha estat convidada a assistir demà al Plenari que aprovarà per unanimitat de tots els grups polítics sol·licitar la delegació de competències a l’Ajuntament per dur endavant les 13 propostes. El que s’ha qualificat com a “festa de l’educació”.

[Twittear](https://twitter.com/share)